News Update: Hybe ต้นสังกัด BTS กำไรพุ่ง 31% ‘บังชีฮยอก’ เตรียมลุยเกม - NFT - Metaverse เชื่อมโยงแฟนคลับและศิลปินในโลกเสมือนจริง - FINNOMENA
Hybe ค่ายเพลงต้นสังกัดของวงเคป็อปชื่อดังอย่าง BTS ประกาศกำไรพุ่งเกือบ 31% แม้รายได้จากการจัดคอนเสิร์ตจะลดลงในช่วงโควิดก็ตาม
23 ก.พ. 2565

Hybe ค่ายเพลงต้นสังกัดของวงเคป็อปชื่อดังอย่าง BTS ประกาศกำไรพุ่งเกือบ 31% แม้รายได้จากการจัดคอนเสิร์ตจะลดลงในช่วงโควิดก็ตาม
Hybe หรือชื่อเดิมคือ Big Hit Entertainment รายงานผลกำไรจากการดำเนินงานในปี 2021 อยู่ที่ 190,300 ล้านวอน หรือประมาณเกือบ 160 ล้านดอลลาร์ เพิ่มขึ้น 30.8% จากปีก่อนหน้า
ขณะที่รายได้จากธุรกิจคอนเทนต์ เช่น เกมหรือการ์ตูนดิจิทัลที่มีเนื้อหาเชื่อมโยงกับศิลปินในค่ายเพิ่มขึ้น 3 เท่า อยู่ที่ 370,400 ล้านวอน จาก 132,300 ล้านวอน
รายได้จากการขายสินค้าเพิ่มขึ้นเช่นกัน ขณะที่รายได้จากการโฆษณาและการปรากฏตัวของศิลปินเพิ่มขึ้นกว่าเท่าตัว โดย Hybe ได้สร้างชุมชนออนไลน์ Weverse แพลตฟอร์มที่ช่วยเชื่อมโยงแฟนๆ กับศิลปิน ซึ่งแฟนคลับสามารถจ่ายเงินเพิ่มเพื่อดูคอนเทนต์สุดพิเศษได้
อย่างไรก็ตาม รายได้จากการจัดคอนเสิร์ตลดลงต่ำกว่า 1 ใน 4 ของตัวเลขในปี 2019 โดยในปี 2020 BTS ได้ยกเลิกคอนเสิร์ตเกือบ 40 รายการ จากผลกระทบของโควิด และจัดในรูปแบบออนไลน์แทน
Hybe ยังเป็นต้นสังกัดของวง TXT, GFriend, ENHYPEN, NU’EST และอีกหลายวง นอกจากนี้ บริษัทยังได้ควบรวมกิจการกับ Ithaca Holdings ค่ายเพลงในสหรัฐฯ ที่ดูแลศิลปินชื่อดังมากมาย ซึ่งรวมถึงAriana Grande และ Justin Bieber
‘บังชีฮยอก’ ซีอีโอของ Hybe กล่าวว่า บริษัทวางแผนลุยธุรกิจเกมอย่างจริงจัง โดยเตรียมลงทุนในเหล่าบริษัทผู้พัฒนาเกม เพื่อมอบความบันเทิงที่หลากหลายในรูปแบบของ Metaverse ที่จะเปิดตัวในเร็วๆ นี้
ตอนนี้บริษัทเตรียมเปิดตัว NFT โดยจะทำร่วมกับศิลปินในสังกัด เพื่อให้แฟนคลับสามารถสะสมโฟโต้การ์ดของศิลปินที่ชื่นชอบในรูปแบบดิจิทัล โดยจะมีการระบุโค้ดที่ไม่ซ้ำกันในแต่ละใบ นอกจากนี้ บริษัทยังวางแผนเปิดตัวเกมมือถือใหม่ รวมถึงพัฒนา Rhythm Hive เกมแนวจับจังหวะที่ผู้เล่นสามารถเลือกเพลงของศิลปินในค่ายได้
อ้างอิง: https://www.bbc.com/news/business-60488623
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
BTS
Hybe
News Update
เกาหลี
เคป็อป
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA